ตลาดหุ้นยุโรปเปิดตลาดอ่อนตัวลง เหตุวิตกกรีซ-จับตาผลประกอบการ
ตลาดหุ้นยุโรปเปิดตลาดวันนี้ปรับตัวลง เนื่องจากความกังวลเกี่ยวกับความสามารถในการชำระหนี้ของกรีซ ในขณะที่นักลงทุนให้ความสนใจกับการเปิดเผยผลประกอบการของบริษืทต่างๆด้วยเช่นกัน
17 เม.ย. 2558

ผู้สื่อข่าวรายงานว่า ตลาดหุ้นยุโรปเปิดตลาดวันนี้ปรับตัวลง เนื่องจากความกังวลเกี่ยวกับความสามารถในการชำระหนี้ของกรีซ ในขณะที่นักลงทุนให้ความสนใจกับการเปิดเผยผลประกอบการของบริษืทต่างๆด้วยเช่นกัน
โดยดัชนี Stoxx Europe 600 อ่อนตัว 0.3% แตะ 409.9 เมื่อเวลา 8.21 น.ตามเวลาลอนดอน ดัชนี CAC-40 ตลาดหุ้นฝรั่งเศสเปิดวันนี้ที่ 5,214.33 จุด ลดลง 10.16 จุด หรือ 0.19% และดัชนี DAX ตลาดหุ้นเยอรมันเปิดวันนี้ที่ 11,942.36 จุด ลดลง 56.50 จุด, -0.47% หุ้นแอ็คคอร์ ดีดตัว 1.5% ภายหลังจากที่บริษัทได้รายงานยอดขายไตรมาสแรกที่สูงกว่าคาดการณ์
ด้านนางคริสติน ลาการด์ ผู้อำนวยการกองทุนการเงินระหว่างประเทศ (IMF) เผยจะไม่ยอมปล่อยให้กรีซเลื่อนเวลาในการชำระหนี้ออกไป พร้อมกับชี้ด้วยว่า ที่ผ่านมา ยังไม่เคยมีประเทศที่มีระบบเศรษฐกิจที่ก้าวหน้าประเทศใดที่ร้องขอให้มีการชะลอการชำระหนี้ และเราหวังเป็นอย่างยิ่งว่า กรณีเช่นนี้จะไม่เกิดขึ้นกับกรีซ และโดยส่วนตัวแล้วก็ไม่สนับสนุนให้มีการดำเนินการดังกล่าว